РЕШЕНИЕ НА КОМИСИЯТА
от 25 април 2008 година
за изменение на приложение XI към Директива 2003/85/ЕО на Съвета по отношение на списъка с лаборатории, оправомощени да работят с жив вирус на шап
(нотифицирано под номер C(2008) 1577)
(текст от значение за ЕИП)
(2008/339/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и Решения 89/531/ЕИО и 91/665/ЕИО, и за изменение на Директива 92/46/ЕИО (1), и по-специално член 67, параграф 2 от нея,
като има предвид, че:
(1)
Директива 2003/85/ЕО определя минимални мерки за борба, които да се прилагат в случай на възникване на огнище на болестта шап и конкретни превантивни мерки, насочени към повишаване на познанията и готовността на компетентните органи и на фермерите по отношение на това заболяване.
(2)
Превантивните мерки, определени в Директива 2003/85/ЕО, предвиждат, че държавите-членки трябва да гарантират, че работата с жив вирус на шап с цел научни изследвания, диагностика или производство се извършва само в одобрените лаборатории, изброени в приложение XI към посочената директива.
(3)
Част А от приложение XI към Директива 2003/85/ЕО изброява националните лаборатории, оправомощени да работят с жив вирус на шап за изследователски и диагностични цели.
(4)
Дания официално е информирала Комисията за промени, свързани с управлението на нейната национална референтна лаборатория за болестта шап.
(5)
Латвия и Словения официално са информирали Комисията, че техните съответни национални референтни лаборатории вече не отговарят на стандартите за безопасност, определени в член 65, буква г), и следователно би трябвало да се заличат от списъка в част А от приложение XI към Директива 2003/85/ЕО.
(6)
Нидерландия официално е информирала Комисията за промени, свързани с наименованието на нейната национална референтна лаборатория за болестта шап.
(7)
От съображения за сигурност е важно списъкът с лабораториите, оправомощени да работят с жив вирус на шап, включен в Директива 2003/85/ЕО, да се поддържа актуален.
(8)
В съответствие с това е необходимо списъкът с лабораториите, оправомощени да работят с жив вирус на болестта шап, включен в част А от приложение XI към Директива 2003/85/ЕО, да бъде заменен със списъка, определен в приложението към настоящото решение.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В приложение XI към Директива 2003/85/ЕО част А се заменя с текста в приложението към настоящото решение.
Член 2
Адресати на настоящото решение са държавите-членки.
Съставен в Брюксел на 25 април 2008 година.